Document ID: /roh_data/filtered/fineweb-2-filterrobots_roh.jsonl.gz/60903

La Grischelectra ha vendì l'onn da fatschenta 2022/2023 4% dapli electricitad che l'onn da fatschenta avant, numnadamain radund 441 milliuns uras kilowatt. Quai ha fatg a savair la societad da producziun da forza electrica en ina communicaziun. Cumpareglià cun la media dals 10 onns passads, ha la Grischelectra però producì 24% pli pauca electricitad. Las entradas per l'energia producida l'onn da fatschenta 2022/2023 muntan a stgars 41 milliuns francs.
La Grischelectra SA
La Grischelectra SA è ina societad d'electricitad d'acziunaris ch'exista dapi il 1978. Acziunaris èn tranter auter il chantun, diversas vischnancas ed ovras electricas grischunas. L’intent da la societad è tranter auter da nizzegiar l’energia furnida da las vischnancas grischunas e dal chantun Grischun.
Vischnancas da concessiun e chantun survegnan 0,5 milliuns dapli
Las vischnancas da concessiun da la Corporaziun Energia Engiadina, la vischnanca da Mesocco sco era il chantun Grischun survegnan bun 2,6 milliuns francs. Quai è in mez milliun dapli che l'onn avant.
Sco quai che la Grischelectra scriva plinavant, sajan ils custs da producziun entant s'augmentads l'onn da fatschenta 2022/2023 a 9,18 rp./kWh. L'onn avant eran ils custs da producziun anc tar 6,74 rp./kWh. Quest augment haja cunzunt dà perquai ch'ils custs da producziun d'ovras partenarias sajan creschids. Influenzà ils custs da producziun hajan tranter auter er ils auts pretschs da martgà.